  Виталий Пронин Ижкарысь Халтурин ульчаысь одӥгаз юртын улӥсьёслэн чагыр эстӥськон понна уно пунэмъёссы люкаськиллям. Сое тырыны аспӧртэмлыко амал шедьтэм корка понна кыл кутӥсь нылкышно. Кызьы ивортэ элькун Прокуратура, кылем сӥзьыл 59 аресъем нылкышно бускель воргоронлэсь юрт азьын сылӥсь машиназэ лушка но 80 сюрс манетэн вуза. Та коньдонэн коркалэсь газ понна люкаськем пунэмъёссэ тыре. Машинатэк кылем пиосмурт полицие вазиське. Суд амало кышномуртэз Россия Федерациысь Уголовной кодекслэн 158-тӥ ёзысьтыз 3-тӥ люкетэзъя (дуно мурт ваньбурез лушкан) янгыше уськытӥз но 1 ар но 6 толэзьлы условно пытсэт сьӧры пуктыны косӥз. 1 ар ӵожелы испытательной дыр юнматэмын. Пусйыны кулэ, кунгож сьӧрын лэсьтэм автолэн дуныз 430 сюрс манет. Кышномурт валэктӥз, техника удысъя тодон-валанэ ӧжыт шуыса. Соин ик, пе, кӧня дун сётӥзы, сомындаен ик вузай. Бускельёсызлэсь пунэмзэс тырыны амал шедьтэм кышномурт табере автолэн кузёезлы быдэс дунзэ берыктоно луоз. Эдуард Степанов  